চোখ ও ঠোঁটের সাজে বৈপরীত্য থাকুক এই শরতে। লিপস্টিক গাঢ় রঙের হলে চোখের মেকআপ হবে হালকা। আর চোখে জমকালো সাজ চাইলে লিপস্টিক থাকবে ন্যুড। অবশ্য রাতের নিমন্ত্রণের সাজে হালকা রঙা ছিমছাম পোশাকের সঙ্গে চোখ ও ঠোঁট দুইয়েই একটু গাঢ় সাজও চলতে পারে। আবার খুব জমকালো পোশাকের সঙ্গে সাজ হতে পারে হালকা ও ন্যাচারাল। রাতের দাওয়াতে চোখের সাজে লাইনার, কাজল ও মাশকারা সবই চলতে পারে। এ ক্ষেত্রে কাজল বা লাইনার যেকোনো একটিকে প্রাধান্য দিন। গাঢ় করে কাজল দিলে লাইনারের সঙ্গে আই শ্যাডো ব্লেন্ড করে দিন। আর চোখের পাতায় লাইনার চাইলে চোখের কোণে হালকা কাজলের রেখা টেনে তুলি দিয়ে মিশিয়ে দিন। হালকা সাজেও চোখ বের করে আনে মাশকারা। তাই মাশকারায় ছাড় দেওয়া চলবে না। বেশ ভারী করে কয়েক কোট মাশকারা দিন চোখে। কম বয়সীরা ঠোঁটের সাজে নিরীক্ষা করতে চাইলে উজ্জ্বল ও গাঢ় লিপস্টিক বেছে নিতে পারেন।